הפרלמנט של גיברלטר

הפרלמנט של גיברלטר (באנגלית: Gibraltar Parliament) הוא בית המחוקקים של הטריטוריה הבריטית שמעבר לים, גיברלטר. בין השנים 1969 ו-2006 נקרא מוסד זה בשם "האספה המחוקקת של גיברלטר" (Gibraltar House of Assembly).

האספה המחוקקת של גיברלטר, שהוקמה לאחר ההכרזה על חוקת גיברלטר (1969), הייתה גוף חד ביתי שהיה מורכב מ-15 חברים שנבחרו על ידי ציבור הבוחרים, ומעוד 2 חברים ממונים, אחד מהם הוא פרקליט המדינה. הכינוי "האספה המחוקקת" במשמעות של בית המחוקקים היה נפוץ בטריטוריות הבריטיות שלא היו תחת ריבונות מלאה. הדבר שונה על ידי הפרלמנט הנוכחי של גיברלטר, לאחר ההכרזה על חוקת גיברלטר (2006), כשיקוף של השדרוג במעמדה הריבוני של גיברלטר. כיום כל 17 חברי הפרלמנט נבחרים על ידי הציבור, כאשר כל מצביע יכול לבחור 10 מועמדים לפרלמנט.

הפרלמנט יושב במבנה המשקיף לעבר מיין סטריט וכיכר ג'ון מקינטוש. המבנה הוקם בשנת 1817 ושימש לפני כן כספריית הסוחרים והחלפנים (ספרייה אזרחית שהוקמה על ידי סוחרי גיברלטר כיוון שהוטל איסור על כניסת אזרחים לספריית חיל המצב הצבאי של גיברלטר). בשנת 1951 שופץ המבנה על מנת שיוכל לשמש מקום מושבה של המועצה המחוקקת של גיברלטר. לאחר ההכרזה על החוקה ב-1969 הוקם בית המחוקקים של גיברלטר והחליף את המועצה המחוקקת. המושב הראשון של בית המחוקקים נפתח ב-18 באוגוסט 1969 על ידי המושל וריל בג.

חברי הפרלמנט הנוכחיים

 אלברט אייסולה (מפלגת העבודה הסוציאליסטית של גיברלטר - GSLP)
 ג'ו בוסאנו (GSLP)
 דיימון בוסינו (הדמוקרטים הסוציאליים של גיברלטר - GSD)
 פול בלבן (GSLP)
 ג'וזף גרסיה (המפלגה הליברלית של גיברלטר - GLP)
 סטיבן לינארס (GLP)
 גילברט ליקודי (GSLP)
 ג'יימס נטו (GSD)
 סמנתה סקרמנטו (GSLP)
 סלווין פיג'רס (GSD)
 פביאן פיקארדו (GSLP)
 דניאל פית'אם (GSD)
 ג'ון קורטס (GSLP)
 נייל קוסטה (GLP)
 איזבל אלול-חמונד (GSD)
 פיטר קרואנה (GSD)
 אדווין רייאס (GSD)

אלברט אייסולה נבחר בבחירות משנה ב-4 ביולי 2013, זאת לאחר פטירתו של חבר הפרלמנט צ'ארלס ברוזון באפריל 2013.

קישורים חיצוניים

 
גיברלטר: ממשל
גיברלטר